CELEX: 62012TN0461
Language: da
Date: 2012-10-19 00:00:00
Title: Sag T-461/12: Sag anlagt den 19. oktober 2012 — Flughafen Lübeck mod Kommissionen

8.12.2012   
            
            
               DA
            
            
               Den Europæiske Unions Tidende
            
            
               C 379/29
            
         Sag anlagt den 19. oktober 2012 — Flughafen Lübeck mod Kommissionen
   (Sag T-461/12)
   2012/C 379/50
   Processprog: tysk
   
      Parter
   
   
      Sagsøger: Flughafen Lübeck GmbH (Lübeck, Tyskland) (ved advokaterne M. Núñez Müller, J. Dammann de Chapto og T. Becker)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Kommissionens beslutning af 22. februar 2012 om at indlede den formelle undersøgelsesprocedure i henhold til artikel 108, stk. 2, TEUF vedrørende statsstøtte SA.27585 (2012/C) (2012/NN) og SA.31149 (2012/C) (ex 2012/NN) (EUT C 241, s. 56) annulleres, for så vidt som denne beslutning indleder den formelle undersøgelsesprocedure i forhold til sagsøgerens taksttabel af 2006.
            
         
               —
            
            
               Den ovennævnte beslutning annulleres, for så vidt som beslutningen i henhold til artikel 10, stk. 3 i forordning (EF) nr. 659/1999 (1) pålægger Forbundsrepublikken Tyskland at besvare det deri indeholdte påbud om oplysninger fra Kommissionen vedrørende sagsøgerens taksttabel af 2006.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremført seks anbringender.
   
               1)
            
            
               Første anbringende: Tilsidesættelse af Forbundsrepublikken Tysklands ret til kontradiktion
               Inden for rammerne af det første anbringende gør sagsøgeren gældende, at Kommissionen har tilsidesat Forbundsrepublikken Tysklands ret til forsvar, idet den har indledt den formelle undersøgelsesprocedure vedrørende taksttabellen, uden at denne har været gjort til genstand for den indledende procedure. Sagsøgeren anfører i denne sammenhæng, at sagsøgeren i henhold til Domstolens praksis kan påberåbe sig tilsidesættelsen af Forbundsrepublikken Tysklands ret til forsvar, som medfører den anfægtede beslutnings (delvise) ugyldighed.
            
         
               2)
            
            
               Andet anbringende: Tilsidesættelse af pligten til at foretage en omhyggelig og upartisk prøvelse
               Med det andet klagepunkt gør sagsøgeren gældende, at Kommissionen har tilsidesat sin pligt til at foretage en omhyggelig og upartisk prøvelse, idet den indledte den formelle undersøgelsesprocedure vedrørende taksttabellen, uden at Forbundsrepublikken Tyskland eller sagsøgeren blev givet mulighed for at tage stilling til dens angiveligt retsstridige karakter af statsstøtte under den indledende procedure.
            
         
               3)
            
            
               Tredje anbringende: Tilsidesættelse af artikel 108, stk. 2 og 3, TEUF og af artikel 4 og 6 samt artikel 13, stk. 1, i forordning nr. 659/1999
               Med det tredje anbringende gør sagsøgeren gældende, at Kommissionen har tilsidesat artikel 108, stk. 2 og 3, TEUF og artikel 4 og 6 samt artikel 13, stk. 1, i forordning nr. 659/1999, idet den vedrørende taksttabellen har undladt at foretage den i disse forskrifter foreskrevne totrinsprocedure for statsstøtteundersøgelser, som består af en indledende procedure og en formel undersøgelsesprocedure.
            
         
               4)
            
            
               Fjerde anbringende: Tilsidesættelse af artikel 107, stk. 1, TEUF
               Inden for rammerne af det fjerde anbringende gør sagsøgeren gældende, at Kommissionen har tilsidesat artikel 107, stk. 1, TEUF, idet den gjorde den opfattelse gældende, at taksttabellen udgør statsstøtte. Efter sagsøgerens opfattelse kunne Kommissionen ikke af den omstændighed, at taksttabellen kun gælder for brugerne af lufthavnen, udlede, at tabellen er selektiv. Sagsøgeren er endvidere af den opfattelse, at Kommissionen ikke var berettiget til at besvare spørgsmålet om taksttabellens statslige karakter bekræftende, idet sagsøgeren ved udstedelsen af taksttabellen fortrinsvis var privatejet.
            
         
               5)
            
            
               Femte anbringende: Tilsidesættelse af begrundelsespligten
               Efter sagsøgerens opfattelse har Kommissionen derudover tilsidesat artikel 296, stk. 2, TEUF, idet den ikke tilstrækkeligt har begrundet indledningen af den formelle undersøgelsesprocedure vedrørende taksttabellen af 2006.
            
         
               6)
            
            
               Sjette anbringende: Tilsidesættelse af artikel 10, stk. 2 og 3, i forordning nr. 659/1999
               Inden for rammerne af det sjette anbringende gør sagsøgeren gældende, at Kommissionen har tilsidesat artikel 10, stk. 2 og 3, i forordning nr. 659/1999, idet den vedrørende taksttabellen overfor Forbundsrepublikken Tyskland iværksatte et påbud om oplysninger som omhandlet i artikel 10, stk. 3, i forordning nr. 659/1999 uden forudgående at have fremsat en begæring om oplysninger som omhandlet i artikel 10, stk. 2, i forordning nr. 659/1999 over for Forbundsrepublikken Tyskland.
            
         
      (1)  Rådets forordning (EF) nr. 659/1999 af 22.5.1999 om fastlæggelse af regler for anvendelsen af EF-traktatens artikel 93 (EFT L 83, s. 1).